Worcester-ontploffing: Slagoffer ontmoet weer held in hospitaalKlaas de Vos (Foto: Nadine Theron, eNuus) Nadat ŉ gastenkwa vroeër vandeesweek in Worcester ontplof het, het dinge steeds nie na normaal teruggekeer vir inwoners van dié Wes-Kaapse dorp nie. Dit is veral Bennie Koch (63) en Klaas de Vos (46) wat nie gou dié dag sal vergeet nie. Koch het ernstige brandwonde opgedoen toe sy bakkie in die spervuur van die eerste ontploffing beland en vlamgevat het. Hy moes noodgedwonge uit die brandende voertuig kruip en De Vos is die man wat hom te hulp gesnel en hospitaal toe gehaas het. Teen vanoggend was Koch steeds in die hospitaal nadat kunsmatige vel die afgelope paar dae oor sy wonde geplaas is en De Vos is ná ŉ dag se rus terug by sy werksplek, Raimondi’s, op die dorp. Koch se vrou, Elmien, het aan Maroela Media gesê dat hy sedertdien sukkel om te slaap aangesien hy nagmerries oor die angswekkende voorval kry. De Vos het op sy beurt gesê hy word sedertdien oorweldig deur aandag van die media. “Ons was Woensdag besig om te laai toe ons wat na ŉ tipe miswolk gelyk het agter ons werksgebou gesien het. Ons het later agtergekom dat dit te dik is vir mis en toe ruik ons gas. Ek sê toe vir die manne wat my gehelp laai het dat ons moet klaar laai. Ons moet hier wegkom.” Sowat vyf minute later, net na 06:00, het die eerste ontploffing plaasgevind. “Dit was ŉ geweldige slag. Dit het gevoel of ek inmekaar gaan sak. Ons het gehardloop en toe draai ons om na die hoofhek [van die sakeperseel]. Ons het eers die brand gesien en toe hoor ons iemand om hulp gil.” Bennie Koch saam met sy dogterBenine Kluyts. Foto: Verskaf De Vos verduidelik dat hy vir Koch uit die brandende voertuig sien kruip het en hom toe te hulp gesnel het. “Hy het baie sleg gelyk. Ek het hom gehelp tot by my bakkie. Hy kon nie sit nie en ek het vir hom gesê hy moet agter in die bakkie lê. Ons kon nie deur die vuur en die rook kom nie. Die verkeer het opgehoop en ek het my noodligte aangesit en my hoofligte geflits, toe maak die verkeer vir ons oop. “Dit is die Here se genade dat ek met die man wat so gehuil en gegil het kon deurkom.” Wat gaan deur ŉ mens se kop in dié stadium? “Jy dink nie aan jouself nie,” vertel De Vos aan Maroela Media. “Jy dink net aan hierdie persoon wat jy moet help.” Volgens De Vos het hulle toe vinnig by die hospitaal gekom waar mediese personeel dadelik vir Koch te hulp gesnel het. Hy het nooit kans gekry om Koch se naam te vra nie. De Vos is daarna weer terug werk toe waarna die tweede ontploffing net met sy aankoms omstreeks 06:20 plaasgevind het. Dié slag was erger as die eerste een, vertel hy. “Die slag het ons winkel se mure uitmekaargeslaan. Die tenk het deur die lug getrek. Ons het gehardloop vir ons lewe.” Volgens De Vos is dit ook hierdie ontploffing wat omliggende winkels aan die brand laat slaan het. “Met die Here se genade het ek niks oorgekom nie,” vertel hy. De Vos is wel later die dag terug hospitaal toe om vir skok behandel te word. Hiér het hy weer vir Koch gesien en homself vir die eerste keer ordentlik voorgestel. “Dit was ŉ belewenis. Hy kon nie genoeg vir my dankie sê nie. Hy sê ek was sy beskermengel. Ek sê maar net vir die Here dankie dat ek iemand kon gehelp het.”